 स्यान्टु र नविता च्याम्पियन
राष्ट्रिय च्याम्पियनद्वय स्यान्टु श्रेष्ठ र नविता श्रेष्ठले शनिबार इम्प्याक्ट ठमेल ओपन टेबलटेनिस प्रतियोगिता जितेका छन् । पुरुष र महिला सिंगलमा च्याम्पियन भएका दुवै नेपाल प्रहरीका खेलाडी हुन् ।
काठमाडौं — राष्ट्रिय च्याम्पियनद्वय स्यान्टु श्रेष्ठ र नविता श्रेष्ठले शनिबार इम्प्याक्ट ठमेल ओपन टेबलटेनिस प्रतियोगिता जितेका छन् । पुरुष र महिला सिंगलमा च्याम्पियन भएका दुवै नेपाल प्रहरीका खेलाडी हुन् ।लैनचौरस्थित राष्ट्रिय टेबलटेनिस प्रशिक्षण केन्द्रमा भएको फाइनलमा स्यान्टुले दुईपटकका पूर्व च्याम्पियन प्रहरीकै दीप साउनलाई ४–१ को सेटमा हराए । स्यान्टुले ७–११, १३–११, ११–३, ११–९, ११–९ को नतिजा निकाले । उनी सातौं राष्ट्रिय खेलकुदअन्तर्गत टेबलटेनिसको पुरुष सिंगलमा तीनपल्टका राष्ट्रिय च्याम्पियन शिवसुन्दर गोथेलाई हराउँदै १६ वर्षकै उमेरमा राष्ट्रिय च्याम्पियन भएका थिए । उपाधि यात्रासम्म अपराजित स्यान्टुले फाइनल पुग्नका लागि क्वालिफायर राउन्डमा एपीएफ क्लबका पुरुषोत्तम वज्राचार्यलाई ४–१ सेटले पन्छाएका थिए । सुपर लिगमा स्यान्टु पहिलो र पुरुषोत्तम दोस्रो भएका थिए । हारका बावजुद राष्ट्रिय टेबलटेनिसका दुईपल्टका ‘फाइनलिस्ट’ पुरुषोत्तमसँग फाइनल पुग्ने एक अवसर बाँकी नै थियो । त्यसमा पनि पुरुषोत्तम दीपसँग ४–१ ले पराजित भए । यसअघि राष्ट्रिय प्रतियोगिताको दुवै फाइनलमा पनि पुरुषोत्तम दीपसँगै हारेका थिए । दीपले जितसँगै स्यान्टुसँग फाइनल भिडन्त पक्का गरेका थिए ।मिक्स टिम इभेन्टमा प्रतिस्पर्धा गर्दै आर्मीका कृष्ण थापामगर । तस्बिर : कविन अधिकारी/कान्तिपुर सुपर लिगमा तेस्रो भएका दीपले चौथो स्थानका एपीएफका शिवलाई एलिमिनेटर राउन्डमा ४–१ सेटले हराएका थिए । महिलातर्फ फाइनलमा नविता श्रेष्ठले एलिना महर्जनलाई ११–९, ११–७, १०–१२, ११–९, ११–८ को सेटमा हराइन् । नाताले नविता र एलिना नन्दभाउजु पर्छन् । प्रतियोगिताभर एक खेल हारेकी नविताले पहिलो क्वालिफायर राउन्डमा आर्मीकी स्वेच्छा नेम्वाङलाई ४–१ ले सेट हराउँदै फाइनल सुरक्षित गरिन् । नविता समूह चरणमा आर्मीकी दीक्षा तामाङसँग पराजित भएकी थिइन् ।सुपर लिगमा तेस्रो भएकी आर्मीकी दीक्षा तामाङ र चौथो भएकी एलिनाबीचको एलिमिनेटर राउन्डमा ४–१ सेटले एलिनाले बाजी मारिन् । त्यो जितले एलिनालाई फाइनलमा स्थान बनाउन स्वेच्छासँग क्वालिफायर राउन्ड खेल्ने मौका मिल्यो । एलिनाले स्वेच्छालाई ४–१ सेटले हराउँदै भाउजुविरुद्धको फाइनल भिडन्त पक्का गरेकी थिइन् । दुवै समूहमा शीर्ष तीन स्थानका विजेताले जनही २५ हजार, १५ हजार र १० हजार नगद पुरस्कार पाउने छन् ।यू–१६ मा संयोग र दीक्षा विजेता सोही प्रतियोगिता यू–१६ ब्वाइजमा एपीएफका संयोग कपाली र गल्र्समा आर्मीकी दीक्षा दाहाल विजेता भए । ब्वाइज फाइनलमा संयोगले आफ्नै क्लबका एलेक्स महर्जनलाई १३–१५, १३–११, ११–६, ११–९, ६–११, ११–८ ले हराए । याला स्पिनका डिकेन महर्जन आर्मीका बोधित केसीलाई ४–३ ले हराउँदै तेस्रो भए ।गल्र्स फाइनलमा दीक्षाले बज्र युनियनकी स्मृति पन्तलाई ११–७, ११–८, ११–७, ११–७ ले हराइन् । तेस्रो स्थानमा एपीएफकी अञ्जु सुवालले पिङपोङ सुपरस्टारकी मारिया थापामगरलाई ४–१ सेटले पन्छाइन् । दुवैका विजेताले १५ हजार, उपविजेताले १० हजार र तेस्रोले ५ हजार नगद पुरस्कार पाए ।स्पर्धामा अब मिक्स टिम इभेन्टको खेल बाँकी छ । त्यसमा सहभागी सात टिमले राउन्ड रोबिन लिगका आधारमा प्रतिस्पर्धा गर्नेछन् ।